**Vabariigi Valitsuse 13. jaanuari 2011. a määruse nr 10 „Vabariigi Valitsuse reglement“ muutmise eelnõu**

**SELETUSKIRI**

1. **Eelnõu sisu ja võrdlev analüüs**

Vabariigi Valitsuse seaduse (VVS) muutmise ja sellega seonduvalt teiste seaduste muutmise seadusega 216 SE muudeti Majandus- ja Kommunikatsiooniministeeriumi (MKM) valitsemisala ülesandeid. Sotsiaalministeeriumi valitsemisalast liikus töövaldkond MKM-i.

Kandidaatide esitamist Euroopa Liidu institutsioonidesse, komiteedesse ja asutustesse reguleerivad VVS § 202 lg-d 1 ja 2 ja Vabariigi Valitsuse reglemendi § 12 p 4. Viimase järgi esitab sotsiaalvaldkonna eest vastutav minister Euroopa majandus- ja sotsiaalkomitee (EMSK) seitsme liikme kandidaadid Vabariigi Valitsusele otsustamiseks ja Vabariigi Valitsus esitab kandidaadid Euroopa Liidu ametikohtadele.

EMSK on Euroopa Liidu seadusandlikes küsimustes Euroopa Komisjonile, Euroopa Liidu Nõukogule ja Euroopa Parlamendile nõu andev organ.  Teatud valdkondades tohib vastavalt ELTL-ile otsuse vastu võtta üksnes pärast seda, kui nõukogu või komisjon on EMSK-iga konsulteerinud. Komitee koosneb tööandjate ja töötajate organisatsioonide esindajatest ning muudest kodanikuühiskonna esindajatest, eelkõige majandus- ja ühiskonnaelu, kodanikutegevuse, kutsetegevuse ja kultuuri alal.

Eelnõuga 216 SE aset leidnud Majandus- ja Kommunikatsiooniministeeriumi valitsemisala laienemise tõttu kuulub enamik EMSK-iga konsulteeritavatest valdkondadest Majandus- ja Kommunikatsiooniministeeriumi valitsemisalasse. Sellega seoses on vaja täpsustada Vabariigi Valitsuse reglemendi sõnastust.

Eelnõuga muudetakse Vabariigi Valitsuse 13. jaanuari 2011. a määruse nr 10 „Vabariigi Valitsuse reglement“ § 12 punkti 4 sõnastust. Täpsustuse järgi esitab majandus- ja sotsiaalkomitee seitsme liikme kandidaadid majanduspoliitika kavandamise ja elluviimise valdkonna eest vastutav minister (kehtiva redaktsiooni järgi sotsiaalvaldkonna eest vastutav minister) kooskõlastatult teiste asjaomaste ministritega, kuulanud ära asjaomaste valitsusväliste organisatsioonide ettepanekud. Määruse kehtiva redaktsiooni järgi peaks kandidaadid esitav minister kooskõlastama need konkreetselt ka majandusvaldkonna eest vastutava ministriga. Kuna kehtivate ministrite vastutusvaldkondade järgi need kattuvad, on selguse huvides otstarbekas täpsustada ka määruse sõnastust. Endiselt säilib kohustus enne kandidaatide esitamist Vabariigi Valitsusele kooskõlastada need teiste asjaomaste ministritega ning ära kuulata valitsusväliste organisatsioonide ettepanekud.

Määruse eelnõu ja seletuskirja on koostanud Riigikantselei õigusosakonna juhataja asetäitja Andres Kruus (Andres.Kruus@riigikantselei.ee) koostöös Majandus- ja Kommunikatsiooniministeeriumi ettevõtluskeskkonna ja tööstuse osakonna õigusnõuniku Maris Otsaga (Maris.Ots@mkm.ee) ja keeleliselt toimetanud Riigikantselei tugitegevuste osakonna keeletoimetaja Piret Grigorjeva (Piret.Grigorjeva@riigikantselei.ee, tel 693 5507).

**2. Eelnõu vastavus Euroopa Liidu õigusele**

Eelnõu on seotud Euroopa Liidu õiguse rakendamisega. Vastavalt ELTL-i artiklile 302 nimetab komitee liikmed ametisse viieks aastaks nõukogu. Liikmete nimekiri koostatakse kõigi liikmesriikide ettepanekute põhjal.

Teatud valdkondades (põllumajanduspoliitika (artikkel 43), isikute ja teenuste vaba liikumine (artiklid 46, 50 ja 59), transpordipoliitika (artiklid 91, 95 ja 100), kaudsete maksude ühtlustamine (artikkel 113), siseturgu käsitlevate õigusnormide ühtlustamine (artiklid 114 ja 115), tööhõivepoliitika (artiklid 148, 149 ja 153), haridus, kutseõpe ja noorsugu (artiklid 156, 165 ja 166), rahvatervis (artikkel 168), tarbijakaitse (artikkel 169), üleeuroopalised võrgud (artikkel 172), tööstuspoliitika (artikkel 173), majanduslik, sotsiaalne ja territoriaalne ühtekuuluvus (artikkel 175), teadusuuringud ja tehnoloogia arendamine ning kosmos (artiklid 182 ja 188), keskkond (artikkel 192)) tohib vastavalt ELTL-ile otsuse vastu võtta üksnes pärast seda, kui nõukogu või komisjon on EMSK-iga konsulteerinud.

**3. Määruse mõjud**

Määruse muutmine Vabariigi Valitsuse töökorraldust või pädevusvaldkondi ei muuda.

**4. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne täiendavaid tegevusi ega vajalikke kulusid ja eeldatavaid tulusid. Muudatused kandidaatide väljavalimisega seotud funktsioonide ja ametikohtade üleminekuga MKM-i on toimunud vastavalt 216 SE rakendamisele juba varem.

**5. Määruse jõustumine**

Määrus jõustub üldises korras.

**6. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi (EIS) kaudu 5 kalendripäevaks kooskõlastamiseks Haridus- ja Teadusministeeriumile, Justiits- ja Digiministeeriumile, Kliimaministeeriumile, Kultuuriministeeriumile. Majandus- ja Kommunikatsiooniministeeriumile, Rahandusministeeriumile, Regionaal- ja Põllumajandusministeeriumile, Siseministeeriumile, Sotsiaalministeeriumile ja Välisministeeriumile.